作者:嚴仁
標題:多麗
內容:最無端，官樓畫角輕吹。一聲來、深閨深處，把人好夢驚回。許多愁、儘教奴受，些個事、未必君知。淚滴蘭衾，寒生珠幌，翠雲撩亂枕頻敧。窗兒上、幾條殘月，斜玉界羅帷。更堪聽，霜摧敗葉，靜扣朱扉。念別離、千里萬里，問何日是歸期。關情處、魚來雁往，斷腸是、兔走烏飛。美景良辰，賞心樂事，風流孤負縷金衣。謾贏得、花顏玉骨，瘦損為相思。歸須早，劉郎雙鬢，莫遣成絲。